ཕྲེང་བའི་གྲངས་ཚད་ལ་མཁས་གྲུབ་རྗེའི་རྣལ་འབྱོར་རོལ་བའི་དགའ་སྟོན་ལས།གཉིས་པ་གྲངས་ནི།ཁ་སྦྱོར་ལས།སྔགས་ཀྱི་སྒྲུབ་པ་ལྔ་བཅུ་སྟེ།།དབང་ལ་དེ་ཡི་ཕྱེད་ཉིད་དོ།།བརྒྱ་ཕྲག་གཅིག་ནི་ཞི་བ་ལ།།དེ་བཞིན་རྒྱས་ལ་ལྷག་པར་བརྒྱད།།མངོན་སྤྱོད་ལ་ནི་དྲུག་བཅུ་ཉིད།།ཁྱད་པར་དུ་ནི་ལས་ལ་སྦྱར།།ཞེས་གསུངས་པ་ལྟར་གཞན་རྣམས་ལས་ཀྱང་མཐུན་པར་གསུངས་སོ།།ཞེས་གསུངས་པ་དང་།རྗེས་དཀར་ཨོ་རྒྱན་བརྩོན་འགྲུས་ཀྱིས་སྔགས་ཆས་རྣམ་བཤད་ལས།ལྔ་པ་ཕྲེང་བའི་གྲངས་ཚད་ལ་ནི།གྲངས་ཀྱི་ཚད་དང་།ཆེ་ཆུང་གི་ཚད་གཉིས་ལས།དང་པོ་ནི།སྔགས་སྒྲུབ་པས་ཕྲེང་བའི་གྲངས་ཀ་ལྔ་བཅུ་དང་།དབང་གི་ལས་ཀྱི་ཕྲེང་གྲངས་ལ་དེའི་ཕྱེད་དེ་ཉེར་ལྔ་དང་།ཞི་བའི་ལས་ཀྱི་ཕྲེང་གྲངས་ལ་བརྒྱ་ཐམ་པ་དང་།རྒྱས་པའི་ལས་ཀྱི་ཕྲེང་བ་ལ་བརྒྱ་རྩ་བརྒྱད་དང་།དྲག་པོ་མངོན་སྤྱོད་ཀྱི་ཕྲེང་བ་ལ་དྲུག་ཅུ་ཐམ་པ་དགོས་པ་ཡིན་ཏེ།རྡོ་རྗེ་མཁའ་འགྲོ་ལས།སྔགས་མཉེས་པ་ལ་ལྔ་བཅུ་སྟེ།།རྗེས་སུ་ཆགས་པར་དེ་ཡི་ཕྱེད།།ཞི་བ་ལ་ནི་བརྒྱ་ཡིན་ཏེ།།རྒྱས་ལ་བརྒྱད་ནི་ལྷག་པར་བྱ།།མངོན་སྤྱོད་ལ་ནི་དྲུག་ཅུ་སྟེ།།ལས་ཀྱི་བྱེ་བྲག་གིས་ནི་སྦྱར།།ཞེས་དང་།སཾ་པུ་ཊ་དང་།གདན་བཞི་ལས་ཀྱང་གསུངས་པ་དང་།གཤིན་རྗེ་གཤེད་དམར་ལས།ཞི་བ་ལ་ནི་བརྒྱ་ཕྲག་གཅིག།རྒྱས་པ་བརྒྱད་ཀྱིས་ལྷག་དེ་བཞིན།།དབང་དགུག་ཉི་ཤུ་རྩ་ལྔའོ།།མངོན་སྤྱོད་དྲུག་ཅུ་རྩ་བཞིའོ།།རྡོག་པོ་རྣམས་ནི་སྔགས་ཀྱིས་སྐུ།།བརྒྱ་ཕྱེད་སྔགས་ཀྱིས་བསྒྲུབ་པར་བྱ།ཞེས་གསུངས་པའི་ཕྱིར་རོ།།བདེ་མཆོག་སྡོམ་འབྱུང་ལས་ནི།ཞི་ལ་རིལ་བུ་བརྒྱ་བ་སྟེ།།རིལ་བུ་བརྒྱ་རྩ་བརྒྱད་པ་ནི།།རྒྱས་པའི་ལས་ལ་རབ་བསྔགས་ཏེ།།ཞེས་ཞི་རྒྱས་གཉིས་ལ་གོང་དུ་དྲངས་མ་ཐག་པའི་རྒྱུད་དག་དང་མཐུན་པར་གསུངས་ཤིང་།དབང་ལ་གོང་དུ་དྲངས་ཟིན་ལྟར།རྟག་ཏུ་རིལ་བུ་ལྔ་བཅུའོ།།ཞེས་དང་།དྲག་པོའི་ཕྲེང་གྲངས་མ་གསུངས་སོ།།གཤེད་དམར་ལས་དྲངས་མ་ཐག་པ་ལྟར་དྲག་པོ་ལ་རེ་བཞི་དགོས་པར་བཤད་པ་དག་ནི་མི་འདྲ་བའི་ཁྱད་པར་རོ།ཕྲེང་བ་སྤྱིའི་གྲངས་ཚད་ལ་གོང་དུ་དཔུང་བཟང་གི་རྒྱུད་དུ་གསུངས་པ་ལྟར་བརྒྱ་རྩ་བརྒྱད་པ་བྱ་བ་ཡིན་ཏེ།པདྨའི་ཕྲེང་བཤད་ལས།སྤྱི་ལ་བརྒྱ་དང་བརྒྱད་བསྔགས་ཀྱང་།ཞེས་གསུངས་པས་སོ།།